Hewige sneeustorm bring ooste van VSA tot stilstandWeerkenners meen hierdie sneeustorm is só sterk dat dit in ŉ “bomsikloon” kan verander (Foto: Adam Glanzman, AFP) ŉ Hewige sneeustorm het die Amerikaanse Ooskus getref en dreig om Boston onder byna 80 cm sneeu te begrawe. Swaar sneeuval, sterk wind en selfs oorstromings is sedert Sondagoggend in groot stede soos New York, Manchester en Boston aangemeld. Weerkenners meen hierdie sneeustorm is só sterk dat dit in ŉ “bomsikloon” kan verander. Só ŉ sikloon word gekenmerk deur die plofbare krag van ŉ vinnige daling in atmosferiese druk. Dele van New York en Massachusetts het Saterdag vroegaand onder sowat 61 cm sneeu gelê. Meer as 95 000 huise in dié deelstaat is sonder krag gelaat. Die hewige sneeustorm dreig dreig om Boston onder byna 80 cm sneeu te begrawe (Foto: Scott Eisen, AFP) Die huidige rekord van ŉ sneeulaag in Boston is tans 58 cm wat in 2003 aangemeld is. Dié rekord is Saterdagoggend gebreek met sneeu wat nou 76 cm dik lê. Boston en New York het ŉ noodtoestand afgekondig, waarna vlugte opgeskort is. Inwoners in dorpe en stede regoor die oostelike kus is aangemoedig om alle onnodige reise te vermy weens die stormweer. Meer as 3 400 vlugte is Saterdag in die VSA gekanselleer weens die storm. Swaar sneeuval, sterk wind en selfs oorstromings is sedert Sondagoggend in groot stede soos New York, Manchester en Boston aangemeld (Foto: Andrew Theodorakis, AFP) Die dorpe Islip, Warren en Rhode Island is ook met sneeu bedek. In Long Island het amptenare bevestig ŉ vrou is dood in haar motor aangetref deur ŉ sneeuploegoperateur. Die oorsaak van haar dood is in hierdie stadium nie bekend nie.